КАФЕДРА (ад грэч. kathedra – стул) – асноўнае вучэбна-навуковае падраздзяленне, якое ажыццяўляе вучэбную, метадычную і навукова-даследчую работу па адной або некалькіх роднасных дысцыплінах. К. узначальвае загадчык. У склад К. уваходзяць прафесары, дацэнты, выкладчыкі, асістэнты, аспіранты. К. праводзіць розныя віды вучэбных заняткаў, кіруе курсавымі і дыпломнымі праектамі, вучэбнай і вытворчай практыкай, праводзіць залікі і экзамены. Вызначаюць К. агульнаўніверсітэцкія (па агульнанавуковых дысцыплінах) і факультэцкія (па спецыяльных дысцыплінах).